ชูเค-สตาร์ให้มือใหม่
บลจ.กสิกรไทย ชู KSTAR ผลงานแจ๋ว ทางเลือกนักลงทุนมือใหม่ รอโอกาสคืนกำไรจากหุ้นขาขึ้น ไม่ต้องจับจังหวะขายคืนเอง
4 ก.พ. 2556

บลจ.กสิกรไทย ชู KSTAR ผลงานแจ๋ว ทางเลือกนักลงทุนมือใหม่ รอโอกาสคืนกำไรจากหุ้นขาขึ้น ไม่ต้องจับจังหวะขายคืนเอง
นายจงรัก รัตนเพียร ประธานกรรมการบริหาร บริษัทหลักทรัพย์จัดการกองทุน (บลจ.) กสิกรไทย เปิดเผยว่า ผลการดำเนินงานของกองทุนเปิดเคสตาร์หุ้นทุนคืนกำไร (KSTAR) ชนะผลตอบแทนจากตลาดหลักทรัพย์ได้อย่างต่อเนื่อง โดยตั้งแต่ต้นปี 2556 กองทุนให้ผลตอบแทน 7.38% ขณะที่ผลตอบแทนจากตลาดหลักทรัพย์อยู่เพียง 4.99% 
สำหรับผลดำเนินงานย้อนหลัง 1 ปีและ 3 ปีของกองทุนอยู่ที่ 47.55% และ 139.63% ตามลำดับ ขณะที่ผลตอบแทนจากตลาดหลักทรัพย์อยู่ที่ 38.39% และ 105.72% เท่านั้น และตั้งแต่จัดตั้งกองทุนในปี 2549 ได้รับซื้อคืนอัตโนมัติไปแล้ว 96 ครั้ง เฉพาะการรับซื้อคืนอัตโนมัติในปีที่ผ่านมารวม 18 ครั้ง คิดเป็นมูลค่ารวม 199 ล้านบาท 
นอกจากนี้ เมื่อวันที่ 25 ม.ค. 2556 กองทุนรับซื้อคืนอัตโนมัติรวม 70.73 ล้านบาท หลังจากมูลค่าหน่วยลงทุน (เอ็นเอวี) เพิ่มขึ้นตามจุดที่กำหนด โดยผ่าน 28 บาทต่อหน่วยขึ้นมาอยู่ที่ 28.1969 บาทต่อหน่วย โดยบริษัทจะโอนเงินค่ารับซื้อคืนอัตโนมัติเข้าบัญชีของผู้ถือหน่วยลงทุนในวันที่ 31 ม.ค.นี้ 
“กองทุนนี้ยังเหมาะเป็นทางเลือกสำหรับผู้ลงทุนที่รับความเสี่ยงได้สูง แต่ไม่มีเวลาติดตามตลาดหุ้นเพื่อจับจังหวะขายทำกำไรด้วยตัวเอง ซึ่งกองทุนนี้บริหารโดยจับจังหวะการลงทุนแทน เพื่อสร้างโอกาสรับผลตอบแทนจากตลาดหุ้นขาขึ้น” นายจงรัก กล่าว